# PRAVILNIK

# O KRITERIJUMIMA ZA ODREĐIVANJE NUSPROIZVODA I OBRASCU IZVEŠTAJA O NUSPROIZVODIMA, NAČINU I ROKOVIMA ZA NJEGOVO DOSTAVLJANJE

## ("Sl. glasnik RS", br. 76/2019 i 95/2022)

**Član 1**

Ovim pravilnikom propisuju se kriterijumi za određivanje nusproizvoda i obrazac izveštaja o nusproizvodima, način i rokovi za njegovo dostavljanje.

**Član 2**

Izrazi upotrebljeni u ovom pravilniku imaju sledeće značenje:

1) *proizvodni ostatak* je materija ili predmet koji nije ciljano nastao kao rezultat proizvodnog procesa i koji se ne smatra proizvodom već nusproizvodom ili otpadom. Ako je proizvodnja materije ili predmeta rezultat tehničkog izbora proizvođača proizvoda, ne smatra se proizvodnim ostatkom već proizvodom;

2) *proizvod* je materija ili predmet koji ima određen jasan oblik i dizajn, merljivost i materijalnost (opipljivost) i kojem je u procesu proizvodnje više određena funkcija nego hemijski sastav u smislu propisa kojima se uređuju hemikalije, uključujući i materije nastale u proizvodnom procesu u postrojenju namenjenom za proizvodnju tog proizvoda, odnosno proizvoda ciljano nastalom kao rezultat proizvodnog procesa;

3) *proizvodni proces* je svaki postupak koji stvara jedan ili više proizvoda i u kom može nastati jedan ili više proizvodnih ostataka, osim postupka upravljanja otpadom koji se obavlja u stacionarnom ili mobilnom postrojenju za upravljanje otpadom, kao i postupka prečišćavanja otpadnih voda, a koji ne uključuje postupke održavanja, transporta, skladištenja i drugih pratećih postupaka u tim delatnostima;

4) *budući korisnik nusproizvoda* je pravno ili fizičko lice, odnosno preduzetnik koji upravlja postrojenjem u kojem se nusproizvod koristi kao takav bez dodatne obrade, ili se prerađuje u proizvod odgovarajućeg kvaliteta uobičajenim industrijskim postupcima koji ne uključuju postupke odvajanja neželjenih ili opasnih sastojaka, ili se koristi kao sirovina za neki drugi proizvodni proces;

5) *specifikacija* je dokument koji sadrži podatke o kvalitetu i svojstvima sirovine koji su neophodni za proizvodnju proizvoda odgovarajućeg kvaliteta ili zahteve za proizvod u skladu sa njegovom nameravanom upotrebom;

6) *uobičajeni industrijski postupak* je industrijski postupak čija je svrha proizvodnja proizvoda (npr. filtracija, pranje, sušenje, usitnjavanje, prosejavanje, mešanje sa drugim materijalom, kontrola kvaliteta proizvoda i sl.) koji preduzima proizvođač nusproizvoda ili budući korisnik nusproizvoda i koji nije postupak reciklaže otpada;

7) *sistem upravljanja* je sistem koji je u skladu sa nacionalno ili međunarodno priznatim standardima (npr. ISO, SRPS ISO itd.) uspostavljen da bi se obezbedio kvalitet nusproizvoda, a koji je definisan i dokumentovan u zahtevu za upis nusproizvoda u Registar nusproizvoda;

8) *Registar nusproizvoda* je javno dostupan registar o upisanim nusproizvodima koji vodi ministarstvo nadležno za zaštitu životne sredine (u daljem tekstu: Ministarstvo), a podatke iz tog registra dostavlja Agenciji za zaštitu životne sredine.

**Član 3**

Određuje se da je nusproizvod materija ili predmet koji je kao proizvodni ostatak nastao u procesu proizvodnje, u skladu sa sledećim kriterijumima:

1) da je dalja upotreba te materije ili predmeta sigurna, što se utvrđuje na osnovu ugovora sa budućim korisnikom nusproizvoda;

2) da se materija ili predmet može upotrebiti direktno bez dodatne obrade, osim uobičajenim industrijskim postupcima, koji ne uključuju postupke odvajanja neželjenih ili opasnih sastojaka, što se utvrđuje na osnovu:

(1) izjave budućeg korisnika nusproizvoda koja sadrži opis i tehnološku šemu procesa upotrebe nusproizvoda,

(2) specifikacije materije ili predmeta koje u svom tehnološkom procesu koristi budući korisnik nusproizvoda;

3) da je materija ili predmet nastao kao sastavni deo proizvodnog procesa, što se utvrđuje na osnovu opisa i tehnološke šeme proizvodnog procesa iz koje je očigledno da je proizvodni ostatak nastao kao sastavni deo proizvodnog procesa proizvođača nusproizvoda;

4) da je dalja upotreba materije ili predmeta dozvoljena, odnosno nije zabranjena, da materija ili predmet ispunjava sve relevantne zahteve u pogledu proizvoda, zaštite životne sredine i zdravlja ljudi za tu konkretnu upotrebu i da neće dovesti do štetnih posledica po životnu sredinu ili zdravlje ljudi, što se utvrđuje na osnovu:

(1) izveštaja akreditovanog tela za ocenu usaglašenosti koji dokazuje da materija ili predmet zadovoljava tehničke zahteve za posebnu namenu propisane odgovarajućim tehničkim propisima, standardima i/ili tehnički priznatim pravilima, odnosno drugim propisima kojima se uređuju zaštita potrošača i životna sredina,

(2) izveštaja akreditovane laboratorije o ispitivanju, koji uključuje fizičko-hemijske analize,

(3) primenjenog sistema upravljanja (sistemi upravljanja kvalitetom, sistemi upravljanja životnom sredinom, sistemi upravljanja bezbednošću i zdravljem na radu ili integrisani sistemi, uključujući primenjene procedure, eksterne provere sistema upravljanja, inostrane ili evropske registracije, kao npr. za EMAS) ili

(4) bezbednosne liste (ažuriran u godini podnošenja zahteva za upis u Registar nusproizvoda) u skladu sa zakonom kojim se uređuju hemikalije ili

(5) akta kojim se utvrđuje da materija ili predmet za koji se traži upis u Registar nusproizvoda odgovara specifikaciji, odnosno zadovoljava uslove iz specifikacije budućeg korisnika nusproizvoda.

Podaci iz specifikacije iz stava 1. tačka 2) podtačka (2) ovog člana, moraju da odgovaraju podacima iz izveštaja akreditovane laboratorije iz stava 1. tačka 4) podtačka (2) ovog člana.

**Član 4**

Vlasnik i/ili drugi držalac materije ili predmeta koji je upisan u Registar nusproizvoda do 31. marta tekuće kalendarske godine za prethodnu kalendarsku godinu dostavlja Agenciji za zaštitu životne sredine godišnji izveštaj o nusproizvodima na Obrascu - Izveštaj o nusproizvodu, koji je odštampan uz ovaj pravilnik i čini njegov sastavni deo.

Godišnji izveštaj o nusproizvodu se dostavlja na sledeći način:

1) unosom podataka u informacioni sistem Nacionalnog registra izvora zagađivanja;

2) obrazac odštampan iz informacionog sistema Nacionalnog registra izvora zagađivanja sa potpisom lica iz stava 1. ovog člana, dostavlja se na poštansku adresu Agencije za zaštitu životne sredine.

**Član 5**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", a primenjuje se od 1. januara 2020. godine.

***Samostalni članovi Pravilnika o izmenama i dopuni  
Pravilnika o kriterijumima za određivanje nusproizvoda i obrascu izveštaja o nusproizvodima, načinu i rokovima za njegovo dostavljanje***

*("Sl. glasnik RS", br. 95/2022)*

**Član 3**

Postupci započeti do dana stupanja na snagu ovog pravilnika okončaće se po odredbama ovog pravilnika.

**Član 4**

Ovaj pravilnik stupa na snagu narednog dana od dana objavljivanja u "Službenom glasniku Republike Srbije".

**Obrazac**

**IZVEŠTAJ O NUSPROIZVODU¹**

|  |  |
| --- | --- |
| GODINA |  |
| PERIOD**2** |  |

|  |  |  |
| --- | --- | --- |
| PODACI O PREDUZEĆU / PROIZVOĐAČU NUSPROIZVODA | | |
| Naziv pravnog lica ili preduzetnika | |  |
| Poreski identifikacioni broj (PIB) | |  |
| Matični broj preduzeća | |  |
| Pun naziv preduzeća | |  |
| Adresa | Opština |  |
| Mesto |  |
| Šifra mesta |  |
| Poštanski broj |  |
| Ulica i broj |  |
| Telefon |  |
| Telefaks |  |
| E mail |  |
| Šifra pretežne delatnosti | |  |
|  | |  |

|  |  |
| --- | --- |
| PODACI O NUSPROIZVODU | |
| Naziv nusproizvoda |  |
| Broj nusproizvoda | NUS - |
| Količina nusproizvoda koja je upisana u Registar nusproizvoda generisana u toku godine (t) |  |
| Ukupna količina nusproizvoda preuzeta u toku godine (t) |  |

|  |  |  |  |  |
| --- | --- | --- | --- | --- |
| PODACI O PREUZETIM KOLIČINAMA NUSPROIZVODA | | | | |
| Red. broj | Naziv pravnog lica ili preduzetnika / korisnika koji je preuzeo nusproizvod | PIB pravnog lica ili preduzetnika | Preuzeta količina (t) | Datum preuzimanja |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| UKUPNO | | |  | 31. decembar 2020\_\_. |

|  |  |
| --- | --- |
| PODACI O ZALIHAMA NUSPROIZVODA | (t) |
| Količine zaliha na dan 1. januar |  |
| Količine zaliha na dan 31. decembar |  |

|  |  |  |
| --- | --- | --- |
| Datum: |  | Potpis odgovornog lica |

\_\_\_\_\_\_\_\_\_\_\_\_\_\_  
**1** *Za svaki nusproizvod koji je upisan u Registar nusproizvoda popunjava se poseban obrazac***2** *Za nusproizvod čija proizvodnja nije započeta 1. januara*